DHOUSE มั่นใจปี 66 พลิกกำไร เร่งเจรจาซื้อที่ดิน “ขอนแก่น” ขยายฐานลูกค้าใหม่
DHOUSE มั่นใจปี 66 พลิกกำไร รับรายได้ค่าเช่าพื้นที่ปั๊มน้ำมัน เดินหน้าเร่งพัฒนาโครงการ  U Park market เฟส 2 เผยอยู่ระหว่างเจรจาซื้อที่ดิน “ขอนแก่น” ขยายฐานลูกค้าใหม่
DHOUSE มั่นใจปี 66 พลิกกำไร รับรายได้ค่าเช่าพื้นที่ปั๊มน้ำมัน เร่งเจรจาซื้อที่ดิน “ขอนแก่น” ขยายฐานลูกค้าใหม่
23 ธ.ค. 2565

นายอรรถ เลิศรุ้งพร กรรมการผู้จัดการ บริษัท ดีเฮ้าส์พัฒนา จำกัด (มหาชน) หรือ DHOUSE เปิดเผยว่า บริษัทอยู่ระหว่างเจรจาซื้อที่ดินในจังหวัดขอนแก่น เพื่อพัฒนาเป็นโครงการที่อยู่อาศัย เป็นการขยายออกนอกจังหวัดมหาสารคามที่เป็นฐานเดิม เนื่องจากมองเห็นศักยภาพ และต้องการขยายฐานลูกค้าใหม่
ทั้งนี้บริษัทคาดแนวโน้มผลการดำเนินงานในปี 66 จะพลิกกลับมามีกำไร จากรายได้ที่เพิ่มเข้ามาจากค่าเช่าพื้นที่ปั๊มน้ำมัน PTT Station ในโครงการ U Park market ประกอบกับรายได้จากการโอนโครงการราว 29 ล้านบาท และยังทยอยขายโครงการที่เหลืออยู่ราว 65 ล้านบาทอย่างต่อเนื่อง ทำให้บริษัทประเมินรายได้ในปีหน้าไว้ที่ 100 ล้านบาท
ขณะที่แผนการพัฒนาโครงการใหม่ในปี 66 บริษัทจะมีการพัฒนาโครงการ U Park market เฟส 2 ซึ่งจะมีอาคาร Street Food ขนาด 1,990 ตร.ม. ประกอบด้วย พื้นที่เช่าขายอาหาร 1,990 ตารางเมตร หรือคิดเป็นจำนวน 86 ร้าน และลานวางเต้นท์ขายสินค้า 7,010 ตารางเมตร หรือมีร้านขายสินค้า 132 ร้านค้า และร้านอาหาร 26 ร้านค้า
พร้อมกันนั้นจะเปิดตัว 2 โครงการใหม่ ได้แก่ โครงการ U PARK เป็นโครงการแนวราบประเภทบ้านแฝด เฟสแรก มูลค่า 172 ล้านบาท ซึ่งจะขายและรับรู้รายได้เข้ามาในปี 66 และโครงการ RIVER เป็นคอนโดมิเนียม Low Rise 8 ชั้น จำนวน 336 ยูนิต มูลค่า 322 ล้านบาท ผ่าน EIA แล้ว จะเริ่มเปิดขายในปี 66 และเริ่มก่อสร้างในช่วงปลายปี 66
ด้านภาพรวมของผลการดำเนินงานในช่วงไตรมาส 4/65 มั่นใจว่าจะเห็นการเติบโตขึ้นจากไตรมาส 3/65 และเป็นไตรมาสที่ดีที่สุดของปีนี้ ซึ่งมีปัจจัยหนุนมาจากการโอนโครงการที่อยู่อาศัยที่เข้ามามากขึ้นกว่าไตรมาส 3/65 ซึ่งเป็นปกติของช่วงไตรมาส 4 ของทุกปี